Dejan Stanković

**Dejan Stanković** (sündinud 11. septembril 1978 Belgradis) on Serbia jalgpallitreener ja endine mängija (poolkaitsja).

Alates 2019. aastast on ta Serbia kõrgliiga klubi Belgradi Crvena Zvezda peatreener.

## Klubikarjäär

Stanković mängis 1994–1998 Belgradi Crvena Zvezdas, kus tuli korra Jugoslaavia meistriks ja võitis 3 korda karika.

1998–2004 mängis ta Rooma Lazios. Samal aastal võitis ta Itaalia superkarika, järgmisel aastal karikavõitjate karika ja UEFA Superkarika. 2000 tuli ta Itaalia meistriks ning võitis karika ja superkarika.

2004–2013 mängis Stanković Milano Internazionales. Interiga tuli ta viis korda Itaalia meistriks (2006–2010) ning võitnud kolm korda karika (2005, 2006 ja 2010) ja neli korda superkarika (2005, 2006, 2008]ja 2010). 2010 võitis ta UEFA Meistrite Liiga ja seejärel 2010. aasta klubide maailmameistrivõistlused jalgpallis.

## Koondisekarjäär

Stanković debüteeris Jugoslaavia jalgpallikoondises 22. aprillil 1998 Lõuna-Korea jalgpallikoondise vastu ja pärast korealaste avaväravat lõi ise kaks väravat. Mäng lõppes 3:1.

Ühes mängus suutis ta kaks väravat lüüa veel San Marino ja Fääri saarte vastu. Kõige rohkem väravaid, kokku 3, lõi ta Fääri saarte jalgpallikoondise vastu.

Stanković osales Jugoslaavia koondisega 1998. aasta MM-il Prantsusmaal. Avakohtumises Iraani jalgpallikoondise vastu vahetati ta sisse 50. minutil seisul 0:0 ja Jugoslaavia võitis 1:0. Teises kohtumises Saksamaa jalgpallikoondise vastu mängis ta esimesed 66 minutit ja vahetati välja eduseisul 2:0, aga Saksamaa suutis viigistada 2:2. Kohtumises USA jalgpallikoondise vastu mängis ta esimesed 54 minutit, saades 41. minutil kollase kaardi. Ta vahetati välja eduseisul 1:0, mis jäigi lõpptulemuseks. Tänu paremale väravate vahele võitis alagrupi Saksamaa Jugoslaavia ees. Järgnenud kohtumises Hollandi jalgpallikoondise vastu Stanković ei osalenud ja Jugoslaavia kaotas 1:2.

2000. aasta EM-il Belgias osales Stanković mälestusväärses kohtumises Sloveenia jalgpallikoondise vastu, mis oli nende riikide esimene omavaheline kohtumine. Sloveenia läks 57. minutil 3:0 ette ja Jugoslaavia oli jäänud selleks ajaks kümnekesi, kuid Jugoslaavia suutis ikkagi 3:3 viigistada. Järgnes 1:0 võit Norra jalgpallikoondise üle. Viimases mängus Hispaania jalgpallikoondise vastu läks Jugoslaavia kolm korda juhtima, aga kaotas üleajaminutitel ikka 3:4. Jugoslaavia ja Norra kogusid võrdselt võidu, viigi ja kaotuse ühesuguse väravate vahe 0 juures, aga Jugoslaavia oli löönud 7 väravat Norra 1 vastu ja läks Hispaania järel veerandfinaali. Seal vahetati Stanković sisse 52. minutil seisul 0:3 ja Holland võitis Jugoslaavia 6:1.

2002. aasta MM-ile Jugoslaavia ei pääsenud, sest jäi valikgrupis Venemaa ja Sloveenia järel kolmandaks, kuigi oli kõige resultatiivsem meeskond.

2004. aasta Euroopa meistrivõistlustele püüdis Jugoslaavia asemel pääseda Serbia ja Montenegro jalgpallikoondis. See ei õnnestunud, sest valikgrupis jäädi Itaalia ja Walesi järel kolmandaks.

2006. aasta MM-il Saksamaal kaotasid Serbia ja Montenegro kõik alagrupimängud. Avakohtumise kaotasid nad Hollandile 0:1, Stanković tegi kaasa kogu kohtumise ja sai 34. minutil kollase kaardi. Argentina jalgpallikoondisele kaotati 0:6 ja Stanković mängis kogu mängu. Elevandiluuranniku jalgpallikoondise vastu osales Stanković juba kaptenina ning Serbia ja Montenegro läksid ette 2:0, aga kaotasid ikka 2:3.

2008. aasta Euroopa meistrivõistlustele püüdis Serbia ja Montenegro asemel pääseda Serbia jalgpallikoondis. See ei õnnestunud, sest valikgrupis jäädi Poola ja Portugali jalgpallikoondise järel koos Soome jalgpallikoondisega kolmandat kohta jagama. Väravate vahe andis Serbiale kolmanda koha.

2010. aasta MM-il Lõuna-Aafrikas osales Stanković Serbia kaptenina kõigis mängudes algusest lõpuni. Serbia kaotas Ghana jalgpallikoondisele 0:1, võitis Saksamaa 1:0 ja kaotas Austraalia jalgpallikoondisele 1:2 ning jäi alagrupis viimaseks.

Stanković lõpetas koondisekarjääri 2013. aastal.

## Välislingid